Para outras páxinas con títulos homónimos véxase: O Burgo.

**Santiago do Burgo** é unha parroquia que se localiza no nordeste do concello de Culleredo. Segundo o IGE en 2016 tiña 8.993 habitantes (4.694 mulleres e 4.299 homes) distribuídos en 2 entidades de poboación, o que supón un aumento en relación ao ano 1999 cando tiña 4.803 habitantes.

Historia
--------

### Inicios e esplendor

No século XII aparece na documentación o chamado **Burgo de Faro**, seguramente xa existente nos séculos IX e X orixinado polo forzoso traslado da poboación da Coruña a un lugar máis seguro, ao fondo da ría. Foise convertendo nun importante núcleo urbano. Tense dito que a mediados do século XII só as cidades episcopais (Santiago, Mondoñedo, Lugo, Tui e Ourense), e Allariz e O Burgo de Faro (que eran de reguengo), eran os únicos lugares urbanos de Galicia.

Afonso VII (1111-1157), alcumado *O Emperador*, rei de Galicia, de León, de Castela e de Toledo, concedulle *carta puebla* e estableceu nel un porto de acollida ao barcos con mercadorías e peregrinos que chegaban do norte de Europa para dirixirse ao Santuario do Apóstolo Santiago, sobre todo aos procedentes dos portos ingleses.

A primacía do porto do Burgo de Faro sobre outros próximos, como o da Coruña, o de Betanzos ou o de Noia, até o século XIII, debeuse á seguridade que os cabaleiros da Orde do Temple ofrecían tanto aos peregrinos como aos comerciantes que alí chegaban. Os templarios levantaron un castelo-fortaleza e unha ermida, situada onde hoxe se encontra a igrexa de Santa María do Temple, no actual concello de Cambre, ao outro lado da ría. Os cabaleiros custodios do Camiño (o camiño inglés) vixiaban desde a fortaleza a chegada dos barcos ao porto, daban acollida, atención e aloxamento aos peregrinos e lles ofrecían protección coa súa presenza na ruta xacobea.

Ademais dos templarios asentáronse no Burgo de Faro freires do mosteiro de Sobrado, que alí tiñan moitas posesións e rendas, entre elas os muíños de Acea de Ama. O Burgo foi tamén moi protexido polo monarca Fernando II, fillo de Afonso VII, así como polos Condes de Traba.

### Decadencia

A (re)fundación da Coruña a comezos do século XIII, marcaría o comezo do declive do Burgo, aínda que os templarios seguiron potenciándoo até a súa desaparición, no ano 1312.

Igrexa de Santiago do Burgo.
A partir do século XIII, o da Coruña foi o principal porto de acollida para os peregrinos que viñan a Santiago por vía marítima, para realizar desde alí a pé a ruta que os conduciría até a sé onde repousan, supostamente, os restos do apóstolo Santiago en Compostela. Ademais, durante bastante tempo, os conflitos vividos por unha Europa convulsa fixeron que a vía marítima se considerase máis segura que as rutas terrestres do camiño francés, do primitivo ou o do Norte, sobre todo mentres durou a Guerra dos Cen Anos (1337-1453). Por outra parte, a florecente actividade económica en moitas cidades portuarias inglesas como Bristol, Southampton ou Plymouth e noutras como Londres contribuíu tamén a que moitos dos barcos de mercadorías incluísen na súa pasaxe viaxeiros que se dirixían a Compostela. O transporte de peregrinos converteuse daquela nun negocio moi lucrativo para os armadores dos portos do sur de Inglaterra, non só polas cantidades que lles cobraban, senón tamén porque as licenzas e salvocondutos que levaban lles permitían realizar interesantes intercambios comerciais, evitando conflitos coa coroa de Castela.

Patrimonio
----------

Nesta parroquia atópanse a igrexa románica de Santiago do Burgo, que ten pezas do século XII no seu interior, a ponte do século XV que cruza a ría do Burgo do Burgo ao Temple, e os muíños de maré de Acea de Ama, que son do século XII.

Galería de imaxes
-----------------

*Artigo principal**:* Galería de imaxes do Burgo, Culleredo.
* Nocturno.Nocturno.
* Río Trabe.Río Trabe.
* Parrulos na ría do Burgo.Parrulos na ría do Burgo.
* Cisnes na ría do Burgo.Cisnes na ría do Burgo.

* Ría do Burgo. En primeiro plano, paseo Marítimo.Ría do Burgo. En primeiro plano, paseo Marítimo.
* Ría do Burgo coa marea baixa.Ría do Burgo coa marea baixa.
* O Burgo. Avenida Xoán Carlos I.O Burgo. Avenida Xoán Carlos I.
* Edificios novos no Burgo.Edificios novos no Burgo.

Lugares e parroquias
--------------------

### Lugares do Burgo

| Lugares da parroquia do Burgo no concello coruñés de Culleredo |  |
| --- | --- |
| Acea de Ama | O Burgo |

### Parroquias de Culleredo

| Galicia | Provincia da Coruña | Parroquias de Culleredo |  |
| --- | --- |
| Almeiras (San Xián) | O Burgo (Santiago) | Castelo (Santiago) | Celas (Santa María) | Culleredo (Santo Estevo) | Ledoño (San Pedro) | Orro (San Salvador) | Rutis (Santa María) | Sésamo (San Martiño) | Sueiro (Santo Estevo) | Veiga (San Silvestre) |

Notas
-----

1. 1 2 3  DECRETO 189/2003, do 6 de febreiro, polo que se aproba o nomenclátor correspondente ás entidades de poboación da provincia da Coruña.
2. ↑  Datos de poboación por parroquias-IGE
3. 1 2 3  Mercado Templario do Burgo de Faro en culleredoturismo.
4. 1 2  O Burgo na Xacopedia.
5. ↑  Concello de Culleredo (eds.). "Descubre Culleredo".

Véxase tamén
------------

|  |  |
| --- | --- |
|  | Wikimedia Commons ten máis contidos multimedia na categoría:  ***O Burgo, Culleredo Modificar a ligazón no Wikidata*** |

### Outros artigos

* Lugares de Culleredo

### Ligazóns externas

* Rey Cabezudo, Mónica (2014). *La iglesia románica de Burgo de Faro, materialización del auge y declive de una villa bajomedieval*. *Annuarium Sancti Iacobi*, nº 3, 311-328 *(en castelán)*.
* A Ponte do Burgo, historia de Templarios en Tesouros de Galicia.

|  |  |
| --- | --- |
| Control de autoridades | 
* Wd: Q3398009
* código INE: 15031020000

 |